Verkeersbeampte kry op sy neus oor omkoopgeld(Argieffoto) ’n Voormalige verkeersbeampte van Mpumalanga sê hy is onregverdig afgedank nadat hy omkoopgeld van R200 van ’n motoris aanvaar het. Die Kommissie vir Versoening, Bemiddeling en Arbitrasie (KVBA) stem egter nie saam nie en het sy appèl teen sy afdanking verlede week van die hand gewys. Volgens Simon Zwane, woordvoerder van die Padverkeerbestuurskorporasie (RTMC), is Gift Hleza in Januarie 2020 afgedank nadat hy deur geheime teenkorrupsie-agente betrap is dat hy omkoopgeld aanvaar het. Sy verweer is dat hy dors was en koeldrank wou koop. Die voorval het tydens ’n spoedoperasie op die pad tussen Mkhondo en Ermelo gebeur. Hleza was ’n verkeersbeampte betrokke by die Msukaligwa (Ermelo)- plaaslike munisipaliteit. “Nadat Hleza betrap is dat hy omkoopgeld van ’n motoris ontvang het, is hy in hegtenis geneem en op borgtog van R1 500 vrygelaat, hangende die afhandeling van sy verhoor,” sê Zwane. Ná sy afdanking het Hleza die KVBA genader en gesê hy is onbillik ontslaan. “Volgens Hleza wou hy koeldrank hê om sy dors te les aangesien dit volgens hom ’n warm dag was. Die kommissaris van die KVBA het Donderdag tydens ’n arbitrasietoekenningsgeleentheid gesê hy sukkel om Hleza se weergawe te glo. Hy het gesê die enigste afleiding wat gemaak kan word, is dat Hleza ’n vorm van betaling wou hê. Die kommissie het toe bevind dat Hleza se afdanking billik was.” In dieselfde week is twee ander mense gevonnis vir korrupsie wat verband hou met verkeersake. Volgens Zwane is ’n Vrystaatse bestuursinstrukteur Teboho Ernest Mosia (45) Donderdag in die streekhof in Bethlehem tot vyf jaar gevangenisstraf gevonnis vir die aanvaarding van omkoopgeld van R5 500. Die omkoopgeld was in ruil daarvoor dat hy ’n swaarvoertuig-rybewys vir ’n motoris moes reël. Mosia het met die geld verdwyn en versuim om die rybewys af te lewer. Mosia sal egter net ’n paar maande in die tronk deurbring nadat ’n groot deel van sy vonnis vir vier jaar opgeskort is. In ’n aparte saak is ’n voormalige verkeersbeampte van Mpumalanga, Meshack Masenjwa (37), in die streekhof in Middelburg skuldig bevind en tot vyf jaar direkte tronkstraf gevonnis vir die aanvaarding van omkoopgeld van R100. “RTMC glo dat hierdie besluite die pogings van die korrupsiebestrydingsagente sal aanspoor om meer beamptes wat betrokke is by omkopery, korrupsie en bedrog in die verkeerswetstoepassingsektor te identifiseer en in hegtenis te neem.” Lede van die publiek word versoek om betrokke te raak by die veldtog teen korrupsie deur die verdagte voorvalle aan te meld deur ’n WhatsApp-boodskap na 083 293 7989 of e-pos na [email protected] te stuur.